**Dikimo tša Peeletšo tša Mohlakanelwa**

*Leeto la go tloga polokelong ya tšhelete go ya peeletšong*

Pukwana ye e go fa tshedimošo ye bohlokwa mabapi Dikimo tša Peeletšo tša Mohlakanelwa (diCIS) le go go thuša go kwešiša ka fao di ka šomišwago go boloka le go beeletša tšhelete.

|  |  |
| --- | --- |
| **DITLHALOŠO**  Go bala ditlhalošo pele o tšwela pele go tla kaonafatša kwešišo ya diteng bokaone. | |
| **Dithoto** | Tše ke dithoto tše bjalo ka meago, fenitšhara, dinamelwa, bj.bj. tšeo di tlago go fa kholego ya ka moso. Mabapi le CIS, dithoto di akaretša gape le dišere, diponte, didepositi, didirišwa tša mmaraka wa tšhelete, goba thekišo ya dintlo. |
| **Potfoliotekanywa** | Go hlola potfolio ye e lekalekanego ke karolo ya leano la peeletšo le le akaretšago kotsi ya nako ye telele. Kotsi ya gago e phatlalatšwa bjalo ka ditšweletšwa tša potfolio tše bjalo ka dišere, diponte, thoto, didirišwa tšeo di dirago tswala, bj.bj. |
| **Diponte** | Ponte e ka hlalošwa gabotse bjalo ka sekoloto sa kgwebo seo se fanwago ke dikhamphani goba mebušo go babeeletši. Dikhamphani le mebušo di šomiša diponte go thekga diprotšeke goba ditiro ka ditšhelete. Gantši diponte di na le letšatši la bofelo la go lefa tšhelete ya mathomo ye e adimilwego gomme kelo ya tswala ya go se fetoge goba ye e fetogago e hwetšwa ke moadimiši. |
| **Motšhelo wa poelo go khepetlele (CGT)** | CGT e lefelwa go Tirelo ya Ditseno ya Afrika Borwa (SARS) ke batho ka noši, ditherasete le dikhamphani ge ba rekiša thoto ye e oketšegilego ge e sa le ba reka. Se se šoma go thoto ye e rekilwego ka Oktobere 2001 goba ka morago ga moo. Bakeng sa go bala dipoelo tša khepetlele thekišong ya ntlo ya gago, thoto yeo o nago le yona le yeo o dulago go yona, go kgaotšwa ga bodulobogolo bja SARS go hlokomologa R2 milione ya pele ye e hweditšwego thekišong. Mmeeletši go CIS o lefela gape CGT ge peeletšo e šetše e oketšegile ka boleng gomme e goga peeletšo ya gagwe (goba karolo ya yona). Dikarolo le tswala ye e hwetšwago ka sekhwameng di lefišwa motšhelo ka go fapana. |
| **Sekimo sa peeletšo sa mohlakanelwa (CIS)** | CIS ke setšweletšwa sa potfolio ya peeletšo seo se šomišwago ke balaodi ba dipeeletšo goba setšhaba thwii. Tšhelete ya babeeletši e a kopantšhwa gore ba kgone go fihlelela dipeeletšo goba dithoto tšeo ba bego ba ka se kgone go di fihlelela ka bokgoni bja bona ka noši. Ka CIS, mmeeletši o kgona go fihlelela go ata ga dipeeletšo dithotong tše bjalo ka dišere, diponte, didepositi, didirišwa tša mmaraka wa tšhelete, thekišo ya dintlo, bj.bj. |
| **Didebentšhara (dikadimo tša dikhamphani)** | Didebentšhara di swana le diponte. Baadimi (gantši dikhamphani) ba dumela go lefa baadimiši (babeeletši) tswala bakeng sa nako ya go se fetoge ka go ba fa didebentšhara. Mafelelong a nako, moadimiši a ka rekiša didebentšhara ka mmaraka wa ekhwithi wa neelano goba a e fetošetša go dišere tša khamphani, melao ye e dumelelago. |
| **Dikabelo** | Tšhelete ye e lefelwago go tšwa go dipoelo tša khamphani go ya go bengdišere. Le ge e le gore didepositi tša panka di lefa tswala, dišere tšona di lefa dikabelo. |
| **Diekhwithi** | Bengdišere ba na le setseka (bona Ekhwithi) dikhamphaning tšeo ba beeleditšego go tšona. Ditswala tše tša beng, goba diekhwithi, di fa bengdišere ditokelo tše mmalwa go akaretša go bouta kopanongkakaretšo ya ngwaga ka ngwaga, polelo mabapi le taetšo ya khamphani le šere ye e lekanago le karolo ya dišere tše ba nago le tšona tša dipoelo dife goba dife tšeo ba di hweditšego. |
| **Tekatekano** | Ekhwithi ke šere ya kgwebo yeo o lego mong wa yona bjalo ka mmeeletši. Mohlala wo bonolo o amana le ntlo ye o lego mong wa yona. Ge o le gare o lefa loune ya gago ya ntlo, ekhwithi ya gago e a oketšega, ke gore, bong bja gago thotong. Ge e le gore o sa na le loune ya ntlo, panka e sa na le ekhwithi ntlong ya gago. |
| **Letseno** | Tšhelete ye o e amogelago go tšwa peeletšong ka nako ye itšego, ye e ka bago ka kgwedi ka kgwedi, ka kotara, seripa sa ngwaga go ngwaga ka ngwaga, go laolwa ke gore naa o beeleditše go setšweletšwa sefe sa CIS. E ka tšea sebopego sa tswala goba kabelo (dipoelo). |
| **Tswala** | Tefo ye e dirwago bakeng sa tšhomišo ya tšhelete ye e adimilwego. Se se amana le didirišwa tša sekoloto: ge o adima panka goba mmušo tšhelete: ba go kolota. |
| **Peeletšo** | Mokgwa wa go bea tšhelete ka setšweletšweng se tee sa peeletšo. (Bona tlhalošo ya ‘Dithoto’ ka godimo). |
| **Mmeeletši** | Mongwe le mongwe yo a rekago ditšweletšwa tša peeletšo ka kholofelo ya go hwetša dipoelo ('poelo') ka mokgwa wa kgolo le/goba letseno. |
| **Molaodi wa dipeeletšo** | Molaodi wa peeletšo ke motho goba khamphani ye e ngwadišitšwego go ya ka Molao wa Ditirelo tša Baemedi le tša Keletšo go tša Matlotlo (Molao wa FAIS), go laola dithoto ka gare ga potfolio legatong la la babeeletši. |
| **JSE Limited** | Lefelo la kgwebišano la go ba le laesense fao dipeeletšo di rekwago le go rekišwa gona. Mafelothekišo a dithoto le diponte a maswa ka Afrika Borwa a akaretša ZAR X, 4AX, A2X le EESE. |
| **Dithoto tše di rekišegago gabonolo** | Dithoto ka sebopego sa tšhelete goba kgauswi le tšhelete. (Se ga se bolele dipampiritšhelete goba dikhoine, eupša akhaonte efe goba efe ya go swana le tšhelete moo o ka lokollago goba wa gwebišana ka bolokologi). |
| **Peeletšo ya tefobontši** | Peeletšo ya semeetseng yeo e dirwago ke mmeeletši. Ditšweletšwa tša peeletšo tše bjalo ka CIS, di dumelela babeeletši go deposita ditšhelete tše nnyane ge ba e na le tšhelete ya go beeletša. |
| **Boleng bja mmaraka** | Theko ya thoto mmarakeng wa ditšhelete. |
| **Dinoutse** | Dinoutse ke dikonteraka tše di rekišwago 'tše di hlokometšwego' gomme di rekišwa lefelong la kgwebišano. |
| **Ditseka tša motšeakarolo dipeeletšong goba diyuniti (diPI)** | Bjalo ka ge dikhamphani di fana ka dikabelo, dipotfolio tša CIS di fana ka ditseka tša motšeakarolo dipeeletšong (diPI). Karolo ya diPI tšeo mmeeletši a nago le tšona potfoliong e emela karolo ya gagwe/ phesente ya gagwe potfoliong. Ge e le gore CIS e beeletša ka go Diyunititherasete, e ka bitšwa gape diyuniti. |
| **Theko ya setseka sa motšeakarolo dipeeletšong goba theko ya yuniti** | Theko yo mmeeletši e tla lefa bakeng sa setseka se sengwe le se sengwe sa motšeakarolo dipeeletšong sa bona go potfolio, ye e balelwago ka go goga melato dithotong tša potfolio le go e arola ka palo ya ditseka tša motšeakarolo dipeeletšong tše di filwego ke potfolio. |
| **Peeletšo ya mohlakanelwa** | Mokgwa wa go kgobokanya tšhelete ya babeeletši ka go potfolio ye e swanago ke moka o šomiše tšhelete yeo go reka dithoto ka go potfolio ya babeeletši ka moka. |
| **Potfolio** | Kopantšho ya dikabelo le dipeeletšo (dithoto) tše dingwe tše di laolwago legatong la babeeletši ke molaodi wa dipeeletšo. |
| **Thoto** | Selo se se bonagalago seo se ka bago le mong wa sona, go fa mohlala, ntlo goba mabu. Mabapi le sekimo sa ponte ya peeletšo ya mohlakanelwa, e akaretša meago e bjalo ka mafelo a mabenkele, difeme goba dipoloko tša diofisi. |
| **Mohlabolli wa meago** | Motho goba khamphani ye e hlabollago thoto ye e laeditšwego ka godimo. |
| **Letseno la rente** | Letseno leo le amogelwago ke mong yo a rentišetšago mohiri thoto ya gagwe. |
| **Dišere** | Dišere, tšeo di tsebjago gape e le diekhwithi, di fanwa ke khamphani go go fa karolo ya bong bja khamphani, yeo e go fago tokelo ya go arolelana dipoelong tša khamphani gammogo le matlotlo ao a šetšego ge khamphani e fedišwa. |
| **Ditšhireletšo tša dithoto/ dipeeletšo** | Lereokakaretšo la dišere, diponte, didepositi, didirišwa tša mmaraka wa tšhelete, didebentšhara, bj.bj. |
| **(Go fa) Tšhireletšo** | Thoto ye e šireletšago go lefela sekoloto sa loune goba tshwanelo ye nngwe, go fa mohlala, ntlo e šomišwa bjalo ka tšhireletšo gomme e ka rekiša ke motho yo a adimago ge e le gore loune ya gagwe ga e lefelwe. Se ga se a swanela go gakantšhwa le sedirišwa sa ditšhelete seo se tsebjago bjalo ka dipeeletšo. |
| **Dithoto tša motheo** | Tše ke dithoto tša potfolio. (bona tlhalošo ya ‘Dithoto’ ka godimo). |

**Diteng**

**Kgaolo ya 1: Matseno go dikimo tša Peeletšo tša Mohlakanelwa (diCIS)**

Phapano magareng ga go boloka tšhelete le go beeletša

Phapano ke eng magareng ga diyunititherasete le diCIS?

Ka moo o ka beeletšago ka gona ka go diCIS

O hwetša neng letseno?

**Kgaolo ya 2: Dipeeletšo**

Dikholego tša go beeletša go dipeeletšo

Ditlamorago tša go beeletša go dipeeletšo

**Kgaolo ya 3: Thoto**

Naa CIS ke eng thotong?

Naa babeeletši ba hwetša letseno bjang ?

Ke mang yo go ka ikgokaganywago le yena mabapi le go beeletša go thoto?

**Kgaolo ya 4: Dipeeletšokopanelwa tša loune ya ntlo**

Naa ke eng CIS ka go dipeeletšokopanelwa tša loune ya ntlo?

Mabaka a go beeletša ka go dipeeletšokopanelwa tša loune ya ntlo.

Ke mang yo o ka ikgokaganyago le yena mabapi le go beeletša ka go dipeeletšokopanelwa tša loune ya ntlo.

**Kgaolo ya 5: Dikhwama tša peeletšo**

Naa CIS ke eng go dikhwama tša peeletšo?

Naa dikhwama tša peeletšo ke peeletšo ya kotsi ya godimo?

Dikholego mabapi le go beeletša go dikhwama tša peeletšo

Seo o swanetšego go se gopola ge o beeletša go dikhwama tša peeletšo

Ke mang yo go ka ikgokaganywago le yena mabapi le go beeletša go dikhwama tša peeletšo

**Kgaolo ya 6: diFAQ mabapi le diCIS**

Dikgokagano tše bohlokwa


**Kgaolo ya 1: Matseno go diCIS**

DiCIS ke dipotfolio tša matlotlo tšeo babeeletši ba ka rekago setseka sa motšeakarolo dipeeletšong. “Setseka sa motšeakarolo dipeeletšong” (PI) e bolela ka šere ya mmeeletši kgoboketšong ya dipeeletšo tše di kopantšwego go hlola sekimo se tee. Se se dumelela babeeletši go phatlalatša kotsi ya bona ge ba le gare ba ipshina ka dikholego tša bona tša taolo ya sekhwama ya seprofešenale.

Ba fana ka mokgwa wo o fetotšwego wa kotsi bakeng sa babeeletši ba magoro ka moka go kgatha tema mmarakeng wa ditoko, eupša mehuta ye e fapanego ya dikhwama e na le maemo a a fapanego a kotsi ya peeletšo.

DiCIS, di tsebjago gape bjalo ka diyunititherasete ka Afrika Borwa, di dumelela babeeletši ba go fapana go kgoboketša potfolio ya bona ya mohlakanelwa le go fana ditseka tša bona tša motšeakarolo dipeeletšong goba go diyuniti. Potfolio ye e laolwa ke balaodi ba dipeeletšo ba diprofešenale bao ba beago tšhelete ya babeeletši ya mohlakanelwa magorong a go fapana a dithoto le makaleng a intasteri a mmaraka. Se se dira gore diCIS e be kgetho ya maemo a godimo ya babeeletši bao ba thomago.

Tšhelete ye e hlakanetšwego e beeletšwa go thoto ye bjalo ka dikabelo tša selegae le tša boditšhabatšhaba goba diekhwithi tša dikhamphani tše di ngwadišitšwego lefelong la kgwebišano, diponte, thoto, didirišwa tša mmaraka wa ditšhelete, bj.bj. Boleng bja palomoka ya peeletšo sa mohlakanelwa bo aroganywa ka dikarolwana tše di lekanago tšeo di bitšwago ditseka tša motšeakarolo dipeeletšong goba go diyuniti, tšeo di fiwago babeeletši.



DiCIS ke sedirišwa se segolo kudu sa peeletšo ya thekišothwii go badiriši tšeo di hwetšagalago go babeeletši ba Afrika Borwa gomme di tumile kudu ka ge di fana ka mehola ya akhaonte ya polokelo ya tšhelete (eupša ntle le tiišetšo ya gore tšhelete ya gago yeo o e beeleditšego e dula e sa fetoge bakeng sa ditšhelete tšeo di beeleditšwego ka go ekhwithi) ka boiketlo bja go kgona go beeletša mebarakeng ya ditšhelete nako ye telele.

Ye nngwe ya dimelo tša CIS ke gore babeeletši ba arolelana dikotsi le dikholego tša dipeeletšo tša bona ka go CIS ka go lekana le ditseka tša bona tša motšeakarolo dipeeletšong go palomoka ya CIS. Dithoto tša potfolio ya CIS di swarwa leineng la goba bahlokomedi. Ka Afrika Borwa, se se ra dipanka tše kgolo.

Go na le mehuta ye mene ye megolo ya diCIS, e lego tše di beeletšago go:

* tšhireletšo ya dithoto
* thoto
* dipeeletšokopanelwa tša loune ya ntlo
* dikhwama tša peeletšo

A re thomeng ka phapano magareng ga go boloka tšhelete le go beeletša, go latelwe ke go lebelela gore naa di fapana bjang le diCIS, le mokgwa wa go beeletša go tšona.

Phapano magareng ga go boloka tšhelete le go beeletša

Mareo a ‘go boloka’ le go ‘go beeletša’ gantši a dirišwa ka go amana, eupša go na le phapano ya go ikgetha. Molao wo o akaretšago ke gore o bolokela nepo ya nako ye kopana eupša o beeletša nako ye telele.

|  |  |
| --- | --- |
| **Go boloka tšhelete** | Go beela ka thoko tšhelete yeo o ka e fihlelago ka pele, ka ntle le kotsi ye nnyane goba ye e sego gona, bakeng sa theko ya nako ye e tlago ya tšhoganyetšo. Gantši dipoloko tša tšhelete gantši di tsenywa akhaonteng ya panka gomme ka kakaretšo di hwetša poelo ye e kgaoleditšwego kudu ka sebopego sa tswala. Kotsi fela ye e amegago ke kgonagalo ya go palelwa ga panka. |
| **Go beeletša** | Go reka dithoto tše bjalo ka dikabelo, ditoko, diponte, didebentšhara, dikhwama tša dipeeletšo tša mohlakanelwa (leina le šele la diCIS), goba thoto go hwetša poelo ya matlotlo. Babeeletši ba holofela gore boleng bja peeletšo ya bona bo gole gore ba kgone go fihlelela dinepo tša nako ye telele tše bjalo ka go rola modiro ka boiketlo. Gantši go beeletša go na le karolo ye e oketšegilego ya kotsi. Mokgwa wo o šišinywago ke wa gore ge o ipea kotsing ye ntši, o na le sebaka se kaone sa go hwetša dipolelo tša godimo, eupša gape le tahlegelo. |

**Phapano ke eng magareng ga diCIS le diyunititherasete?**

A ke maina a a fapanego a mehuta ya ye e swanago ya peeletšo. Molao wa Dikimo tša Peeletšo tša Mohlakanelwa, wa 45 wa 2002 o fetotše ka nepo leina la “diyunititherasete” gore e be “dikimo tša peeletšo tša mohlakanelwa”, e lego nako ye e amogetšwego Dikimo tša Peeletšo tša Mohlakanelwa ditšhabatšhabeng. Yunititherasete ke mohuta o mongwe wa CIS, mola dinageng tše dingwe CIS e ka tšea mehuta ye e fapanego, go akaretšwa le dikhamphani tša peeletšo. Molao o laetša “setseka sa motšeakarolo dipeeletšong” go fapana le “yuniti” ka go sekhwama sa diyunititherasete. Le ge e le gore mareo a fetotšwe, babeeletši ba sa bolela ka "diyuniti" le "diyunititherasete".


**Ka moo o ka beeletšago ka gona ka go diCIS**

Le ge diCIS di le bonolo go di kwešiša, go na le mehuta ye mentši ye e fapanego yeo o ka kgethago go tšwa go yona. Go kgahlegong ya gago go kgopela keletšo go moeletši yo a dumeletšwego wa tša ditšhelete yo a ka go thušago go kwešiša seo o beeletšago go sona. Moeletši wa gago a ka go thuša go kgetha mohuta wo mokaone wa potfolio ya dipeeletšo go fihlelela dinyakwa tša gago gomme a ka lekola le bokaakang bja kotsi yeo o ikemišeditšego go e tšea, go ya ka:

* mengwaga, maphelo le palo ya bao ba ba botilego
* letseno, tsebo ya ditšhelete, le dithoto tše dingwe tšeo di rekišegago gabonolo
* dinepo tša peeletšo
* kganyogo ya kotsi

**O hwetša neng letseno?**

* Letseno le abelwa babeeletši dikgweding tše dingwe le tše dingwe tše tshela. Babeeletši ba ikarabela bakeng sa sekoloto sa motšhelo seo se hweditšwego letsenong le le lefilwego.
* Letseno go tšwa go CIS ya thoto le tšewa bjalo ka tswala go ya ka Molao wa Motšhelo wo o tšewago go letseno.
* Babeeletši gape ba lefišwa motšhelo kgolong ya dipeeletšo tša bona, ye e tsebjago bjalo ka motšhelo wa dipoelo tša khepetlele, ge ba rekiša ditseka tša bona tša motšeakarolo dipeeletšong.
* Bakeng sa merero ya motšhelo, letseno le lefišwa motšhelo ka 18% (kelo ya 2020). Babeeletši ba ka kleima go lokollwa go ya ka mengwaga ya bona. Batho ba ka fase ga mengwaga ye 65, ba ka kleima R23 800, gomme ba mengwaga ya ka godimo ga ye 65, R34 500.



* Mabapi le motšhelo wa ditswala go khepetlele, batho ka noši ba lefišwa motšhelo go poelo yeo ba e dirago ge ba rekiša dipeeletšo tša bona. Tšhelete le dikelo tša fasana di akanywa ke SARS ngwaga wo mongwe le wo mongwe. Bjalo ka mohlala, bakeng sa batho ka noši bao ba rekišago dipeeletšo tša bona ka 2020, kelo ya fasana e be e le 40% bakeng sa ditswala dife goba dife tša khepetlele ye e fetago R40 000.



**Kgaolo ya 2: Dipeeletšo**

CIS e ka beeletša go dipeeletšo fela. 'Tšhireletšo ka dithoto' ke sedirišwa sa ditšhelete seo se ka boledišanwago seo nago le boleng bja tšhelete. Dipeeletšo ke dišere, ditseka tša motšeakarolo dipeeletšong dikimong tša dipeeletšo sa mohlakanelwa, diponte, didebentšhara le dinoutse. Dipeeletšo go swana le diponte le dišere di ka rekwa, bapatša goba tša rekišwa .

Go beeletša go dipeeletšo go na le mehola le ditlamorago.

**Mehola ya go beeletša go dipeeletšo**

* **Ke ya theko ya fase ebile e bonolo**

Dipeeletšo tše tša mohlakanelwa di a rekega go batho bakeng sa go beeletša tšhelete ye nnyane go bona. Se se dira gore go be bonolo go ba bantši go beeletša dithotong tšeo ka tlwaelo ba bego ba ka se kgone go di lefela, bjalo ka dišere go *Johannesburg Stock Exchange* *(JSE)* goba mafelothekišo a ditoko le diponte a bjalo ka ZAR X, 4AX, A2X le EESE.

* **Phatlalatšo ya dikotsi**

Dipeeletšo tša mohlakanelwa di ka beeletšwa mehuteng ye mentši ya dithoto. Kotsi ye e amanago le peeletšo ya gago ka gona e phatlalatšwa gare ga dithoto tša go fapana. Ge efe goba efe ya dithoto tše e sa šome gabotse (goba e dira tahlegelo), ga se gore palomoka ya peeletšo ya gago e ka se šome gabotse ka ge go na le dithoto tše dingwe tše di ka bego di šoma gabotse kudu. Go eletšwa go beeletša mehuteng ye e fapanego ya dipotfolio, go fa mohlala, ekhwithi, letseno, goba potfoliotekanywa. Gape o ka beeletša dipotfoliong tša dithoto tša dinaga tša ka ntle. Ka mehla gopola go boledišana le moeletši wa gago wa ditšhelete pele mabapi le dikgetho tše.

* **Dipoelo tše kaone**

Ge o tlogela tšhelete ya gago sebaka e beeleditšwe, o na le monyetla o mogolo wa gore peeletšo ya gago e gole. Peeletšo go CIS go dipeeletšo e ka rekišwa ka nako efe goba efe, le ge go le bjalo go eletšwa gore o beeletše tšhelete sebaka sa mengwaga ye meraro go iša go ye mehlano bonnyane. Boleng bja ditseka tša motšeakarolo dipeeletšong tša CIS go dipeeletšo di fetoga le mmaraka, ka gona ge o le gare o beeletša nako ye telele go na le kgonagalo ye kgolo ya go holega go tšwa kgolong ya nako ye telele. Lebaka la se ke la gore boleng bja ditseka tša motšeakarolo dipeeletšong tša CIS dipeeletšong di ka hlatloga goba tša theoga, go laolwa ke go fetoga ga mmaraka. Ge e beeleditšwe nako ye telele, motho a ka holofela go bona kholego ya go iketla ya kgolo ya nako ye telele.

* **Taolo ya peeletšo ya seprofešenale**

Molao wa CIS o laola dipeeletšo tša gago mahala gomme o swanetše go ba a ngwadišitšwe le Bolaodi bja Tshepedišo ya Lekala la Ditšhelete (Financial Sector Conduct Authority(FSCA)) O ka letšetša senthara ya boikgokaganyo ya FSCA (lebelela dikgokagano tše bohlokwa) go hwetša ge eba molaodi wa gago wa CIS o ngwadišitšwe le FSCA, o ka hwetša gape tshedimošo mabapi le ditšweletšwa tša ditšhelete tšeo ba dumeletšwego go di rekiša. Molaodi wa CIS o romela mošomo ka ntle wa taolo ya dithoto go molaodi wa peeletšo wa seprofešenale yoo gantši e lego moabi wa ditirelo tša ditšhelete (FSP) yo a ngwadišitšwego go ya ka Molao wa Ditirelo tša Baemedi le tša Keletšo go tša Matlotlo (Molao wa FAIS).

**Mehola ya dipeeletšo tša CIS**

* Ke ya theko ya fase ebile e bonolo
* Phatlalatšo ya dikotsi
* Dipoelo tše kaone
* Taolo ya peeletšo ya seprofešenale
* Dikgetho tše di fapanego
* O na le tlhathollo mabapi le boleng bja poeletšo ya gago

Molao wa Taolo ya Dikimo tša Peeletšo tša Mohlakanelwa o na le dinyakwa tše di sa fapogego tša Maleba bakeng sa molaodi wa CIS go laola le go šomiša sekimo sa CIS. Molaodi wa CIS a ka se fiwe laesense ge a sa fihlelele dinyakwa tše di hlokagalago. Go ba le laesense le go dumelelwa, FSP e swanetše go ba motho wa go go ba le nnete le go tshepagala.

Kakaretšo ye kopana ya dinyakwa tše e ka mokgwa wo o latelago: Motho o swanetše:

* go ba le mangwalo a thuto a maleba
* a be a fihleletše bonnyane bjo itšego bja maitemogelo
* go ba a phethile ditlhahlobo tša taolo
* go hlabolla le hlokomela bokgoni bja seprofešenale ka thuto ye e tšwelago pele.

Go tlaleletša moo: ga ba swanela:

* ba bonwe molato bosenyi, goba molato wa bofora (molatong wa selegae), maitshwaro a sego a seprofešenale, goba ba tshetše maikarabelo a bona bjalo ka moswaredi wa ditšhelete.
* ba bonwe molato wa go se hlokomele goba taolompe ke mokgatlo wa seprofešenale
* ba e na le molato kgahlanong le bona ke sehlongwa sefe goba sefe goba laesense e phumotšwe goba e fegilwe
* ba ileditšwe go laola khamphani efe goba efe

#### Dikgetho tše di fapanego tša dipeeletšo

Dikgetho tše di fapanego tša dipeeletšo di ka kgethwa, go fa mohlala:

* dipeeletšo tša tefontši
* dipeeletšo tša taelo ya tebitiotara
* go fetogela magareng ga dipotfolio
* **O dula o tseba seo o nago le sona**

O dula o tsebišwa gore o na le bokae, ge ditheko tša kopanelo di phatlalatšwa ka mehla. O ka balela boleng bja CIS ya gago ka go atiša palo ya ditseka tša motšeakarolo dipeeletšong tšeo o nago le tšona ka theko ya setseka sa motšeakarolo dipeeletšong sa potfolio yeo o beeleditšego go yona.

Go fa mohlala, ge e le gore boleng bja PI ke R10 gomme wena o na le diPI goba diyuniti tše 200, gona palomoka ya peeletšo ya gago ke 10 x 200 = R2 000. O hwetša diPI tše ntši ge peeletšo ya gago e hwetša letseno. Boleng bja diyuniti gape bo oketšega ge boleng bja dithoto tša motheo bo oketšega (go gola ga khepetlele).

Boleng bja peeletšo ya gago bo theilwego go palomoka ya boleng bja mmaraka ya dithoto ka moka ka go CIS ya gago. Boleng gantši bo bewa ka nako ye itšego, go fa mohlala, 16h00 goba mafelelong a letšatši la kgwebo.

Motho a ka hwetša boleng bja poeletšo ya gago ge e le gore o fiwa boleng bja potfolio le palo ya diyuniti tšeo di fanwego ke potfolio. Mohlala wo bonolo e ka ba:

**R1 milione** (palomoka ya boleng bja potfolio ya diPL tše 100) **÷ 10** (palo ya diPI tšeo o nago le tšona)

**= R100 000**

Ge e le gore o na le ditseka tša motšeakarolo dipeeletšong tša 10 potfoliong ye e nago le ditseka tša motšeakarolo dipeeletšong (diyuniti) tše 100 tša boleng bja R1 milione, peeletšo ya gago e lekana le R100 000.

**Ditlamorago tša go beeletša go dipeeletšo**

* Ka dikgetho tše di fetago 1 600 tšeo di hwetšagalago gabjale, go kgetha CIS e ka ba sephetho se boima.
* Ga se dipotfolio goba dikhwama ka moka tše di dirilego di lekana: bokgoni bja balaodi ba ditšhelete bja go dira diphetho tše kaone tša peeletšo bo a fapana.
* Dikhwama tše dingwe di lefiša ditefelo tša godimo kudu tša taolo, gammogo le tefišo phethagatšo, ye e ka fokotšago dipoelo tša gago.
* Dipeeletšo tše ga di neelane ka ditiišetšo. Ga go na poelo ye e tiišeditšwego goba tiišetšo ya gore o ka se lobe tšhelete. O ipea kotsing ya gore mmaraka goba dipeeletšo di ya godimo goba fase ka boleng ka nako ye telele.

**Ke mang yo go ka ikgokaganywago le yena mabapi le dipeeletšo**

Ikgokaganye thwii le a FSP ye e dumeletšwego goba molaodi wa CIS. Mmeeletši yo a nago le maitemogelo a ka reka gape le go rekiša CIS ka dipeeletšo ka inthanete ka thušo ya molaodi wa CIS goba ka dibaka tša inthanete tša diFSP.

O ka kgopela ditigelo go tšwa go moeletši wa gago wa ditšhelete (yo a tsebjago gape bjalo ka poroukhara ya inšorentshe moo a šomelago dikhamphani tša inšorentshe goba diporoukhara tša dipeeletšo) goba kgopela kapa go fetišetšwa go tšwa go ba lapa le bagwera bao ba šomišitšego moeletši wa tša ditšhelete wa katlego. Go hwetša moeletši yo a dumeletšwego wa tša ditšhelete yo a šomago tikologong ye, lebelela weposaete ya FSCA goba o letšetše senthara ya tshedimošo (call centre).

**Kgaolo ya 3: Thoto**

**Naa CIS ke eng thotong?**

CIS ka thoto e dumelela sehlopha sa babeeletši go beeletša ka mohlakanelwa methopo ya bona ya ditšhelete le go beeletša thwii thotong. Sehlopha se ka beeletša mehuteng ye e fapanego ya thoto gongwe le gongwe toropong ya bona, nageng goba lefaseng ka bophara. Go na le mehuta ye mentši ye e fapanego yeo o ka kgethago go tšwa go yona, go akaretšwa diintaseteri, difaporiki, goba mafelo a mabenkele.

**Seo o swanetšego go se tseba ka go beeletša go thoto.**

* Ka Afrika Borwa, diCIS tša thoto di bapatšwa go JSE.
* Babeeletši ba swanetše go reka bonnyane ditseka tša batšeakarolo dipeeletšong tše 100 ka nako.
* Go reka le go rekiša ditseka tša batšeakarolo dipeeletšong go swana le go reka le go rekiša dišere khamphaning ye e ngwadišitšwego ya kgwebišano.
* O ka se reke ditseka tša batšeakarolo dipeeletšong go CIS ya thoto ka tebitiotara ya kgwedi ka kgwedi.
* O ka hwetša theko ya setseka sa motšeakarolo peeletšong go CIS ya thoto wepsaeteng ya JSE, kuranteng le wepsaeteng ya Mokgatlo wa Dipolokelo le Dipeeletšo wa Afrika Borwa.

**Naa babeeletši ba hwetša letseno bjang ?**

Babeeletši ba amogela karolo ya letseno la rente leo le hwetšwago thotong. Ge boleng bja thoto bo le gare bo oketšega, boleng bja peeletšo ya gago bo a oketšega, gammogo le letseno la rente leo o le hwetšago.

**Ke mang yo go ka ikgokaganywago le yena mabapi le go beeletša go thoto**

Ikgokaganye le a FSP ye e ngwadišitšwego.

**Kgaolo ya 4: Dipeeletšokopanelwa tša loune ya ntlo**

**Naa ke eng CIS ka go dipeeletšokopanelwa tša loune ya ntlo?**

Sekimo sa ponte ya peeletšo ya mohlakanelwa se adima bahlabolli ba thoto tšhelete ya babeeletši go hlabolla thoto. Tšhelete ye e adimilwego bakeng sa hlabolla thoto e tšwa go babeeletši ba go swana le wena ge o beeletša ka go ponte ya loune ya ntlo. Ponte ya ntlo e ngwadišwa thotong, e lego ye e dirago gore thoto ye e hlabolotšwego e be tšhireletšo bakeng sa loune. Ge e le gore mohlabolli ga a kgone go lefela loune, sekimo se tšea bong bja thoto gomme se ka rekiša thotho go buša peeletšo.

**Letseno go tšwa go dipeeletšokopanelwa tša loune ya ntlo**

* Babeeletši ba hwetša tswala ye e hwetšagalago go tšwa tšheleteng ye e adimilwego ke mohlabolli kgwedi ka kgwedi. Ga go na kgolo ya khepetlele tšheleteng yeo e beeleditšwego.
* Tswala yeo e amogelwago ke mmeeletši gantši e godingwana go feta tswala ye e amogelwago ka akhaonteng ya panka. Lebaka la se ke kotsi ye kgolo yeo e amanago le peeletšo go feta ya akhaonte ya panka.

**Mabaka a go beeletša ka go dipeeletšokopanelwa tša loune ya ntlo.**

* Peeletšo e beetšwe nako ya bonnyane bja mengwaga ye mehlano. Bjalo ka mmeeletši o ka se kgone go phumola peeletšo ya gago pele ga mengwaga ye mehlano e feta. Molaodi wa CIS a ka go dumelela go lokolla setseka sa gago sa motšeakarolo dipeeletšong ka pela, eupša ke ka boikgethelo bja bona le ge ba na le tšhelete ye e hwetšagalago.
* Dikhwama ka noši di beile dikiletšo le ditshenyagalelo tša go tšwa bakeng sa go lokolla ka pela. Go bohlokwa go lekola ditokumente tša sekhwama go botšiša moeletši wa gago wa ditšhelete gore naa ditshenyagalelo tša kotlo ke dife bakeng sa go emiša go kgatha tema ya pele ga nako pele ge eba di gona.

**Ke mang yo o ka ikgokaganyago le yena mabapi le go beeletša ka go dipeeletšokopanelwa tša loune ya ntlo.**

Ikgokaganye le molaodi wa sekimo sa peeletšo ya mohlakanelwa se se ngwadišitšwego seo o nyakago go beeletša go sona. Dintlha tše di ka hwetšwa wepsaeteng ya molaodi goba didirišweng tša bona tša papatšo.

**Kgaolo ya 5: Dikhwama tša peeletšo**

**Naa CIS ke eng go dikhwama tša peeletšo?**

Go fapana le mehuta ye mengwe ya dikimo tša peeletšo tša mohlakanelwa, sekhwama sa peeletšo se ka beeletša mohuteng ofe goba ofe wa thoto goba kapa motswako wa dithoto eupša e ka beeletša kudu didirišweng tše itšego tšeo di tšwago go tše dingwe. Mohuta wo wa peeletšo o fana ka tshepišo ya dipoelo tša godimo eupša gape o na le kotsi ye kgolo ya go lahlegelwa ke tše dingwe tša dipeeletšo tša gago goba ka moka.

Balaodi ba dikhwama tša peeletšo ba na le sebaka sa go fetiša ge ba dira sephetho sa gore ba ka thoto e tla beeletšwa bjang, kae le ka mohuteng ofe. Sekhwama se sengwe le se sengwe se na le melao ya sona, ​​ka gona se loketše babeeletši bao ba maemo a godimo - batho bao ba nago le maitemogelo ao a lekanego go kwešiša dikotsi le dikholego monyetla wa peeletšo.

Dikhwama tša peeletšo di hweditše tumo ya go palelwa ke go abela dipoelo mola di lefiša ditefišo tše di feteletšego. Ka Aprele 2015, Afrika Borwa e ile ya thoma go laola dikhwama tša peeletšo bjalo ka dikimo tša peeletšo tša mohlakanelwa tše di laolwago ke Molao wa 45 wa 2002 wa Dikimo tša Dipeeletšo tša mohlakanelwa.

Ka Janaware 2020, *Hedge Fund Classification Standard* ya ASISA le yona e ile ya thoma go šoma. Dikhwama ka moka tša peeletšo gabjale di hlophilwe le go aroganywa ka magoro, e le go dira gore go be bonolo go babeeletši go lekola le go bapetša dikhwama le go hwetša se se dumelelanago le takatšo ya bona ya kotsi.

**Naa dikhwama tša peeletšo ke peeletšo ya kotsi ya godimo?**

Sebopego sa dikhwama tša peeletšo se ra gore go na le karolo ya godimo ya kotsi. Porofaele ya kotsi ya sekhwama se itšego sa peeletšo e laolwa ke taolelo goba ditaetšo tšeo di fiwago ke babeeletši sekhwameng seo. Ditaolelo tše dingwe di ka ba tshwenya, mola tše dingwe di ka ba di hlametšwe go lebelelana le go thibela le fana ka ditefelo tše di fokolago.

Dikhwama tša peeletšo ga di na kotsi eupša balaodi ba sekhwama sa peeletšo ka Afrika Borwa ba ipontšhitše go se fetoge go go feta balekane ba bona ba boditšhabatšhaba. Dikhwama tša peeletšo di pepeneneng go feta pele ebile di laolwa kudu ke FSCA.

Go fokotša kotsi, babeeletši ba swanetše go kgetha molaodi wa CIS le molaodi wa kotsi ya peeletšo yo a nago le histori ya phethagatšo ye e tiilego. Ka godimo ga tšohle, babeeletši ba swanetše go boledišana le moeletši wa tša ditšhelete go fana ka dikeletšo mabapi le dikhwama tša peeletšo

**Dikholego mabapi le go beeletša go dikhwama tša peeletšo**

* Magoro a Maemo a Tlhopho a Sekhwama sa Peeletšo a dira gore go be bonolo go babeeletši go lekola le go bapetša dikhwama le go kgetha sekhwama se se kaone se se loketšego porofaele ya bona ya kotsi dipotfolio tša peeletšo Lebelela: https://www.asisa.org.za/standards-guidelines-codes/standards/
* Balaodi ba dikhwama tša peeletšo ba na le dikgetho tše ntši tša leano la go beeletša go feta balaodi ba mehuta ye mengwe ya peeletšo.
* Dikhwama tša peeletšo di fana ka kgonagalo ya go fihlelela poelo ye kgolo go feta ka moo go ka kgonagalago ka mehuta ye mengwe ye mentši ya dipeeletšo.
* Dikhwama tša peeletšo tša Afrika Borwa di laolwa kudu.

**Seo o swanetšego go se gopola ge o beeletša go dikhwama tša peeletšo**

* Ditšhelete tšeo o dumelelwago go beeletša ka go tšona di tla laolwa ke gore o mmeeletši wa thekišothwii go badiriši

(peeletšo ya fasefase ye e laeditšwego ke sekhwama se itšego) goba moeletši wa go ba le maswanedi (peeletšo ya fasefase ya R1 milione).

* Ka Afrika Borwa, dikhwama tše ntši di lefiša 1% ya tefišo ya taolo le sephesente, go fa mohlala 20% ya dipoelo, tefišo ya phethagatšo. Ya moragorago e tla thoma go šoma ge e le gore poelo e ka godimo ga maemo a itšego.
* Ditefišo di fapana go ya ka sekhwama sa peeletšo seo o se kgethago. Mohlala wo bonolo o ka lebelega ka mokgwa wo:
  + O na le R1 milione (tšhelete ya fasefase bjalo ka mmeeletši ka noši) go beeletša ka sekhwameng sa peeletšo.
  + Sekhwama sa peeletšo se ikemišeditše go fana ka 13% ya poelo ya ngwaga ka ngwaga, yeo mo lebakeng le e lego R130 000.
  + O tla lefišwa R10 000 bjalo ka tefišo ya taolo gammogo LE R26 000 – 20% ye nngwe ya R130 000 ya poelo ya gago - ge e le gore sekhwama se gola ka tekanyo ya 13% bonnyane.
* Dikhwama tša peeletšo di ka holofetša goba tša se be le tšwelopele ka leano la tšona. Kgetha sekhwama sa gago ka bohlale.

**Ke mang yo go ka ikgokaganywago le yena mabapi le go beeletša go dikhwama tša peeletšo**

Ikgokaganye le a FSP ye e ngwadišitšwego goba molaodi wa CIS.

**Kgaolo ya 6: Dipotšišo tše di Botšišwago Kgafetšakgafetša**

**P: Ke mang yo a swanetšego go beeletša go CIS?**

K: Mongwe le mongwe yo a nyakago go kgoboketša lehumo ka nako ya magareng le nako ye telele gomme a ikemišeditše go fihlelela se ka go amogela maemo a itšego a kotsi.

**P: Ke hloka tšhelete ye kaakang go beeletša?**

K: Go laolwa ke mohuta wa potfolio. Dipotfolio tše dingwe di hloka bonnyane bja tšhelete ya go lekana R200 ka kgwedi, eupša dipotfolio tše ntši di holofela gore o beeletše bonnyane bja R300 go ya go R1 000 ka kgwedi (go tloga ka 2020).

**P: Ditefelo di dirwa bjang?**

K: Ditefo di ka dirwa kgwedi ka kgwedi ka ditebitiotara goba ka go ka goba tefelo ya tšheletentši, go laolwa ke dinyakwa tša sekhwama.

**P: Ditefišo le ditefišo tše di amegago ke dife?**

P: Ditshenyagalelo tša go beeletša go CIS di a fapana magareng ga balaodi le dikimo. Bjalo ka mmeeletši, o swanetše go tlwaelana le ditshenyagalelo tše di amegago. Ditshenyagalelo tše di beilwego, tše bjalo ka taolo ya ngwaga ka ngwaga, ditefelo tša baswaredi le taolo, di ntšhwa go tšwa go potfolio ya peeletšo. O ka lefišwa tšhelete ya go thoma ge o thoma go beeletša eupša ga se kgapeletšego, gomme balaodi ba bangwe ba CIS ba fana ka tokelo ya tefelo. Dipotfolio tše dingwe di lefiša tefišo ya phethagatšo ge e le gore peeletšo e fihlelela ditekanyetšo tša phethagatšo tše go dumelelwanego ka tšona

**P: Naa ke hloka go lefa motšhelo go dipoelo?**

K: Poelo ya tswala le khepetlele ya diCIS di lefišwa motšhelo. Bakeng sa batho ba ka fase ga mengwaga ye 65, go na le tokollo ya R23 800, le R34 500 bakeng sa mongwe le mongwe yo a lego ka godimo ga mengwaga ye 65 go tswala ye e hweditšwego. Mabapi le motšhelo wa ditswala go khepetlele, batho ka noši ba lefišwa motšhelo wa kelo ya ka thoko ya 40% ge ba rekiša. Dipalo tše di tšwa go 2020 gomme di ka lokišwa ngwaga wo mongwe le wo mongwe. Etela www.sars.co.za mabapi le dipalo tša moragorago ka ge tšona di fetoga ngwaga wo mongwe le wo mongwe.

**P: Naa diCIS di fana ka dikabelo le dikabelo tša letseno?**

K: Ga go na melao ye e laolago dikabelo tša letseno. Dipotfolio tše dingwe di beeletša letseno mola tše dingwe di aba diphesente tša dipoelo. Boledišana le molaodi wa CIS gore naa - le gore ke gakae moo - tšhelete ye e abjago go tša sekimong. Hlokomela: Sekhwama swanetše go aba letseno bonnyane gatee ka ngwaga pele ngwaga wa motšhelo o fela, eupša se se ka beeletšwa.

**P: Naa nka fetogela magareng ga dipotfolio?**

K: Ee, o ka kgona go dira bjalo. O ka rekiša setseka sa motšeakarolo dipeeletšong tšeo o nago le tšona potfoliong e tee gomme wa tšwela pele go beeletša gape go tše dingwe. Go na le ditefišo tše di amegago, le ditlamorago tša motšhelo tšeo o ka ratago go di bolela le moeletši wa gago wa ditšhelete.

**P: Ke hlokomela bjang phethagatšo ya CIS ya ka?**

K: O ka hlokomela phethagatšo ya peeletšo ya gago ka dikuranteng le wepsaeteng ya ditšhelete. Dipego tša ngwaga ka ngwaga goba tša seripagare di tla tšwele pele go go tsebiša ka nako e telele. Ditshekatsheko tša mmaraka le tšona ke sešupo se se kaone sa phethagatšo ya CIS ya gago.

**P: Naa ke mehola efe le ditlamorago tša go beeletša ka go diCSIP?**

K: Mohola wo bohlokwa wa diCIS ke gore di fa babeeletši maatla a go fapantšha dithoto tša bona, mola bothata bjo bogolo e le gore dipotfolio tše ntši di reka diekhwithi le dipeeletšo tše dingwe tša go laola ke go fetogafetoga ga mebaraka.

**Tlhokomelo ya 1**:Afrika Borwa e šomiša mohlala wa molawana wa ‘ntlhohlopedi’. Tlhokomelo ya boleng bja ditšhelete le bophelo bjo kaone bja dikhamphani tša peeletšo ke maikarabelo a Bolaodi bja Tlhokomelo (PA). Bolaodi bja Tshepedišo ya Lekala la Ditšhelete (FSCA) bo laola maitshwaro a mmaraka a balaodi ba dikimo tša peeletšo tša mohlakanelwa**.**

**Tlhokomelo ya 2**: Senthara ya Bohlodi bja tša Ditšhelete (FIC) e laola dinyakwa tša kgahlano le go hlatswa tšhelete tša Molao wa Senthara ya Bohlodi bja tša Ditšhelete wa 2001. E abelana maikarabelo a le FSCA.

**Dikgokagano tše bohlokwa**

**Bolaodi bja Tshepedišo ya Lekala la Ditšhelete** **Financial Sector Conduct Authority (FSCA)**

Go kgonthišiša bonnete bja sekimo sa peeletšo goba moabaditirelo tša matlotlo (FSP)/moeletši wa tša mašeleng ikgokaganye le FSCA.

|  |  |
| --- | --- |
| **Mogala (switšhiboto )** | 012 428 8000 |
| **Senthara ya tshedimošo** | 0800 20 3722 (FSCA) |
| **Nomoro ya fekese** | 012 346 6941 |
| **Aterese ya Imeile** | [info@fsca.co.za](mailto:info@fsca.co.za) / [enquiries@fsca.co.za](mailto:enquiries@fsca.co.za) / complaints@fsca.co.za |
| **Aterese ya poso** | P.O. Box 35655, Menlo Park, Pretoria 0102 |
| **Aterese ya moago** | Riverwalk Office Park, Block B, 41 Matroosberg Road, Ashlea Gardens,  Pretoria 0081 |
| **Wepsaete** | [www.fsca.co.za](http://www.fsca.co.za) |

Go hwetša tshedimošo ka botlalo ya thuto ya ditšhelete tša badiriši, ikgokaganye le Kgoro ya Thuto ya Badiriši ya FSCA.

|  |  |
| --- | --- |
| **Imeile** | [CED.Consumer@fsca.co.za](mailto:CED.Consumer@fsca.co.za) |
| **Wepsaete** | [www.fscamymoney.co.za](http://www.fscamymoney.co.za) |

**Financial Intelligence Centre (FIC)**

Ge e le gore o gonona ditiro tša go hlatswa tšhelete, ikgokaganye le Senthara ya Boikgokaganyo ya Kobamelo le Thibelo go la FIC.

|  |  |
| --- | --- |
| **Mogala** | 0860 222 200 |
| **Fekese** | 0860 333 336 |
| **Aterese ya poso** | Private Bag X177, Centurion 0046 |
| **Aterese ya moago** | Doornkloof 391-Jr, Centurion 0157 |
| **Wepsaete** | [www.fic.gov.za](http://www.fic.gov.za) |

**South African Reserve Bank (SARB)/Prudential Authority (PA)**

Go bega dikimo tše di sego molaong tša go tše didepositi, ikgokaganye le SARB/PA.

|  |  |
| --- | --- |
| **Mogala** | 012 313 3911 / 0861 12 7272​ |
| **Fekese** | 012 313 3758 |
| **Imeile** | [SARB-PA@resbank.co.za](mailto:SARB-PA@resbank.co.za) |
| **Aterese ya poso** | Prudential Authority, South African Reserve Bank, P.O. Box 8432, Pretoria 0001 |
| **Aterese ya moago** | South African Reserve Bank, 370 Helen Joseph Street, Pretoria 0002 |
| **Wepsaete** | [www.resbank.co.za](http://www.resbank.co.za) |

**Ombud for Financial Services Providers (FAIS Ombud)**

Mabapi le dingongorego tše di amanago le baeletši ba tša ditšhelete le baabi ba ditšweletšwa tša ditšhelete/diFSP ikgokaganye le FAIS Ombud.

|  |  |
| --- | --- |
| **Mogala** | 012 762 5000 |
| ***Sharecall*** | [086 066 3274](tel:+27860663274) |
| **Fekese** | 011 348 3447 |
| **Imeile** | [info@faisombud.co.za](mailto:info@faisombud.co.za) |
| **Dingongorego mabapi le tirelo ya rena** | [hestie@faisombud.co.za](mailto:hestie@faisombud.co.za) |
| **Dipotšišišo mabapi le maemo a dingongorego** | [enquiries@faisombud.co.za](mailto:enquiries@faisombud.co.za) |
| **Aterese ya poso** | P.O. Box 74571, Lynnwood Ridge 0040 |
| **Aterese ya moago** | Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria, 0048 |
| **Wepsaete** | [www.faisombud.co.za](https://faisombud.co.za/) |

**Association for Savings and Investments South Africa (ASISA)**

Ge o nyaka go tseba ka botlalo mabapi le go boloka le go beeletša tšhelete, o ka ikgokaganya le ASISA.

|  |  |
| --- | --- |
| **Mogala** | 021 673 1620 |
| **Imeile** | [info@asisa.org.za](mailto:info@asisa.org.za) |
| **Aterese ya poso** | PO Box 23525, Claremont 7735 |
| **Aterese ya moago** | Bridge House, Boundary Terraces, 1 Mariendahl Lane, Newlands, Cape Town 7700 |
| **Wepsaete** | [www.asisa.org.za](http://www.asisa.org.za) |

© 2020 FSCA

**GO SE ITLAME**

*Tshedimošo ye e akareditšwego go pukwanatshedimošo ye, e abilwe ke* *Financial Sector Conduct Authority (FSCA) ka morero wa go aba tshedimošo fela. Tshedimošo ye ga se ya semolao, seprofešenale, goba ya maele a ditšhelete. Le ge go bile le tlhokomelo ye nngwe ye kgolo go netefatša gore diteng ke tša maleba ebile ke tše di ka šomišwago, FSCA ga e fe kgonthišišo, tlhohleletšo go diphetho tša go tsenela goba go se tsenele goba diwaranti malebana le tše di ngwadilwego sengwalweng se ka gona ga e amogele maikarabelo a semolao goba maikarabelo a diteng goba bonnete bja tshedimošo ye e filwego, goba, go tobo goba tshenyagalelo ye e tšweletšego thwii go tšwa go tshepo ya go šomiša tshedimošo ye bjalo. Ntle le mo go ngwadilwego, tokelo ya ngwalollo ya tshedimošo ka moka ke ya FSCA. Ga go na karolo ya tshedimošo yeo e tšwago go pukwanatshedimošo ye yeo e swanetšego go tšweletšwa gape goba go fetišwa goba go šomišwa gape goba go dirwa gore e be gona go mohuta wo mongwe le wo mongwe wa dikgokagano tša boraditaba ntle le ge go hweditšwe sengwalwa sa tumelelo pele gotšwa go Kantoro ya Moeletšipharephare wa FSCA.*